Ratu Anak Lingsir, tititang matakén, titiang kembar luh mangkin mayusa pitung likur tiban, nanging sané alitan pacang dumunan ngantén. Wéntenké upacara pamelas utawi palangkah? Santukan pianak titiang sané duuran sakadi sedih nyingakin adinnyané pacang ngantén.
I Nyoman Sucita-Tabanan
Pitakén sameton Nyoman paindikan yadnya (pamargi) mapasah ring putri kembar sané jagi ngantén utawi ngranjing ka grahasta asrama, nénten perlu kayunin sulit sawiréh daging unteng pitakén asapunika, wantah biasa kémanten. Rasa sih pasametonan kapurusan wantah sakadi asapunika napi malih embas kembar. Rasa satia utawi sutindih maring kulawarga makasamian, yayah, ibu, pasametonan nanak-nanak, wiadin pasameton sané johan (misan mindon) sampunan kirangin napi malih pasahan. Yéning prasida nincapang rasa satia punika sampunang ngantos mapasah.
Nanging élingang yadiastun rasa satia pasametonan prasida nincap, tanggung jawab soang-soang risampuné grahasta perlu. Tincapan malih, ngantos prasida molihang geginan-geginan pasametonan micayang geginan-geginan punika ring sameton sané kirang geginan (untengnyané mangda samian nyayagayang genah makarya utawi mageginan). Geginan yéning sampun prasida nincap, yéning nénten kasarengin antuk rasa satia, sareng pasametonan jagi ngamedalang rasa sombong, tan pangrasa maring pasametonan, wiréh sampun sugih lan demit. Sané nénten ngamolihang geginan sané becik, kari kalara-lara, yéning nénten wénten rasa satia masametonan jagi medal rasa iri tur ngamargiang laksana-laksana kaon maring sameton sané bagia lan sugih. Mangda nénten sakadi punika asapunika, sampunang pasahang antuk panglaksana anak alit sané kembar punika mangda setata rasa satia masameton ngancan nincap, raris prasida saling tulung tinulung.
Taler mangda i raga éling sapasira sané embas ring jagaté wantah mabekel karma (suba lan asuba karma). Santukan punika sinah sampun sang sané embas jagi nemu bagia yadiastun nemu kasengsaran. Nika nénten dados kelidin nénten dados tebus antuk yadnya wantah antuk laksana suba karma mangda ngancan nincap. Sané perlu malih titiang baosan i riki antuk mapasah, mangda ja sané nunas bagia maring kauripan, mangda setata mapitulung, nénten demit, nénten sombong napi malih sareng sameton.
Nika mawinan wénten baos agama asah, asih, asuh. Sané aget mangda mapitulung sareng sameton sané kari nemu kakirangan, saling mituturin, saling empuang. Asah, asih, asuh punika tresna masametonan sampunang pasahanga, malih tincapang. Basa Indonésiané “rasa toleransi agama sangat perlu dipupuk dan ditingkatkan, dan rasa gotong royong dalam segala bidang dipertahankan”.
ban_Latn ban_Latn ban_Latn ban_Latn ban_Latn ban_Latn